KLASA: 034-05/24-01/97

URBROJ: 711-02-02/03-2024-04

Zagreb, 11. srpnja 2024.

**Daniel Matanić**

**direktor trgovačkog društva** **VERBENA d.o.o.**

**Predmet: mišljenje na zahtjev obveznika Daniela Matanića**

* ***daje se***

Povjerenstvo za odlučivanje o sukobu interesa (u daljnjem tekstu: Povjerenstvo) je dana 26. lipnja 2024. pod klasifikacijskom oznakom KLASA: 034-05/24-01/97 zaprimilo zahtjev za davanjem mišljenja koji je podnio obveznik Daniel Matanić, direktor VERBENA d.o.o. za komunalne usluge.

U podnesenom zahtjevu obveznik je zatražio mišljenje može li kao direktor društva VERBENA d.o.o. komunalnog društva u 100% vlasništvu Općine Vrbnik biti u Nadzornom odboru trgovačkog društva Ponikve d.o.o. u 6% vlasništvu Općine Vrbnik.

Na daljnje traženje Povjerenstva, obveznik je e-mailom od 28. lipnja 2024. godine dodatno pojasnio da je riječ o trgovačkom društvu PONIKVE VODA, OIB: 64125437677, KRK, Vršanska 14., a koje društvo nije povezano društvo s Komunalnim društvom Verbena sukladno čl. 473. Zakona o trgovačkim društvima, niti su ista društva povezana ugovorima.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 55. sjednici održanoj 11. srpnja 2024. obvezniku daje mišljenje kako slijedi.

Uvidom u Sudski registar utvrđeno je da je Općina Vrbnik jedini osnivač društva VERBENA d.o.o. za komunalne usluge te da Daniel Matanić kao direktor koji zastupa pojedinačno i samostalno temeljem odluke od 27. rujna 2019. godine.

Uvidom u Sudski registar utvrđeno je da su osnivači/članovi društva PONIKVE VODA d.o.o. za vodne djelatnosti, OIB: 64125437677 kako slijedi: Grad Krk, Općina Baška, Općina Dobrinj, Općina Malinska – Dubašnica, Općina Omišalj, Općina Punat i Općina Vrbnik.

Uvidom u Registar obveznika, koji ustrojava i vodi Povjerenstvo, utvrđeno je da Daniel Matanić u cijelom razdoblju važenja ZSSI-a obnaša dužnost direktora trgovačkog društva VERBENA d.o.o. za komunalne usluge u kojemu je jedini osnivač Općina Vrbnik slijedom čega je isti u obvezi postupati sukladno odredbama ZSSI-a kao obveznik u smislu članka 3. stavka 1. točke 40. ZSSI-a istoga Zakona.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Također je propisano da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 473. Zakona o trgovačkim društvima („Narodne novine“, broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19., 34/22., 114/22., 18/23., 130/23.) propisano je da su povezana društva pravno samostalna društva koja u međusobnom odnosu mogu stajati kao:

1. društvo koje u drugome društvu ima većinski udio ili većinsko pravo u odlučivanju,

2. ovisno i vladajuće društvo,

3. društva koncerna,

4. društva s uzajamnim udjelima i

5. društva povezana poduzetničkim ugovorima.

Iz gore navedenog proizlazi kako trgovačko društvo VERBENA d.o.o. za komunalne usluge čiji je jedini osnivač Općina Vrbnik i društvo PONIKVE VODA d.o.o. za vodne djelatnosti kojemu je jedan od osnivača Općina Vrbnik nisu povezana društva u smislu članka 473. Zakona o trgovačkim društvima.

Slijedom navedenog, obveznik koji je direktor komunalnog trgovačkog društva kojemu je jedini osnivač jedinica lokalne samouprave u smislu članka 3. stavka 1. točke 40. ZSSI-a, ne može istovremeno uz obnašanje navedene dužnosti biti član nadzornog odbora trgovačkog društva kojemu je ta ista jedinica lokalne samouprave jedan od osnivača/članova društva, budući se ne radi o povezanim trgovačkim društvima odnosno nije riječ o iznimci propisanoj odredbom članka 18. stavka 2. ZSSI-a, a prema kojoj obveznici mogu biti članovi dvaju nadzornih odbora povezanih trgovačkih društava.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Daniel Matanić, elektroničkom poštom
2. Objava na internetskoj stranici Povjerenstva
3. Pismohrana